**ԹԱԼԻՆ ՀԱՄԱՅՆՔԻ ՂԵԿԱՎԱՐԻ ՊԱՇՏՈՆԱԿԱՏԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈւՂԵՐՁԸ ՀԱՆՐԱՊԵՏՈՒԹՅԱՆ ՕՐՎԱ ԱՌԹԻՎ**

28 մայիս 2022թ

**Սիրելիʹ հայրենակիցներ.**

Շնորհավորում եմ ձեզ, բոլորիս Հանրապետության օրվա առթիվ։ Հայաստանի Առաջին Հանրապետությունը ծնվեց 104 տարի առաջ, Սարդարապատի, Բաշ-Ապարանի և Ղարաքիլիսայի կենաց ու մահվան ճակատամարտերում հայ ժողովրդի տարած վճռորոշ հաղթանակներից հետո։ Հաղթանակներ, որոնք հավաստեցին հայոց բազկի ուժը ու բեկեցին պատերազմի ընթացքը, շրջեցին անշարժելի թվացող պատմության անիվը և Արևելյան Հայաստան ներխուժած թուրք զավթիչներին դուրս շպրտեցին հայկական հողից։ Պատմական այս հերոսամարտերը իրավունք տվեցին պետականակերտման և հայրենակերտման վերածննդին` 1918թ. մայիսի 28-ը, դարավոր ընդմիջումից հետո դարձավ հայկական պետականության վերականգնման սկիզբ և հիմնաքարը` ներկայիս Հանրապետության։ Իսկ 1991թվականի ազատագրական պայքարը հայ ժողովրդին տվեց Հանրապետության խորհրդանշական օր, իր անգնահատելի նշանակությամբ։

Մենք պարտավոր ենք պահել ու պահպանել ազգովի կերտած Անկախ Հայաստանի Հանրապետությունը իր բովանդակությամբ և պատգամներով, իր խորհրդանիշերով` եռագույնով, զինանշանով ու օրհներգով, իր տարածքային ամբողջականությամբ։

Թալին համայնքի սիրելի բնակիչներ, այս արժանախորհուրդ տոնի` Հանրապետության օրվա առթիվ ամենաջերմ սիրով շնորհավորում եմ ձեզ, բոլորիս, համասփյուռ հայ ժողովրդին, բոլոր նրանց ովքեր հնարավոր դարձրին Մայիսի 28-ը, Հայոց պետական սահմանները պահող Հայոց Բանակին, Հանրապետության օրը կերտած, բայց չտեսած հերոսներին, Հայաստան-Արցախ-Սփյուռք միասնությունն անխախտ և ամրակուռ պահպանողներին։

Թոʹղ հար ու հարատև ապրեն հայ ժողովուրդն ու իր գալիք սերունդները։ Թոʹղ օրհնվի համայն հայության Հայաստան Ոստանը։ Լինենք միակամ ու համերաշխ, գնահատենք ու շենացնենք մեր երկիրը, որն ունենք այսօր, ապրենք խաղաղ ու անվտանգ։ Մաղթում եմ ամենալավագույնը` խաղախություն, ամենայն բարիք, բազկի ու մտքի անհատնում ուժ ի զորացումն մեր Հանապետության։

Շնորհավոʹր Մայիսի 28-ը` Հայոց պետականության վերականգնման օրը։

Փաʹռք Հայաստանի Հանապետությանը։

**Լավագույն ցանկություններով**

**Թալին համայնքի ղեկավարի**

**պաշտոնակատար` Տավրոս Սափեյան**